Document ID: 32009D0912

EUROOPAN PARLAMENTIN JA NEUVOSTON PÄÄTÖS N:o 912/2009/EY,
tehty 16 päivänä syyskuuta 2009,
yhteisön osallistumisesta useiden jäsenvaltioiden käynnistämään eurooppalaiseen metrologian tutkimus- ja kehittämisohjelmaan
(ETA:n kannalta merkityksellinen teksti)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 169 artiklan ja 172 artiklan toisen kohdan,
ottavat huomioon komission ehdotuksen,
ottavat huomioon Euroopan talous- ja sosiaalikomitean lausunnon (1),
noudattavat perustamissopimuksen 251 artiklassa määrättyä menettelyä (2),
sekä katsovat seuraavaa:
(1)
Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007-2013) 18 päivänä joulukuuta 2006 tehdyllä Euroopan parlamentin ja neuvoston päätöksellä N:o 1982/2006/EY, (3) jäljempänä ’seitsemäs puiteohjelma’, mahdollistetaan yhteisön osallistuminen perustamissopimuksen 169 artiklassa tarkoitettuihin useiden jäsenvaltioiden käynnistämiin tutkimus- ja kehittämistyötä koskeviin toimintaohjelmiin sekä näiden toimintaohjelmien täytäntöönpanoa koskeviin järjestelmiin.
(2)
Seitsemännessä puiteohjelmassa on vahvistettu perusteet tällaisten 169 artiklaan perustuvien aloitteiden toteuttamisalojen määrittelyä varten: merkitys yhteisön tavoitteiden kannalta, asetetun tavoitteen selkeä määritys ja sen merkitys puiteohjelman tavoitteiden kannalta, aiemman perustan olemassaolo (olemassa olevat tai suunnitellut kansalliset tutkimusohjelmat), Euroopan tasolla saatava lisäarvo, mukana olevien ohjelmien koon ja määrän riittävyys kriittisen massan muodostumisen kannalta ja ohjelmien käsittämien toimien samankaltaisuus sekä 169 artiklan käytön soveltuvuus tavoitteiden saavuttamisen kannalta.
(3)
Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007-2013) täytäntöön panemiseksi toteutettavasta erityisohjelmasta ”Yhteistyö”19 päivänä joulukuuta 2006 tehdyssä neuvoston päätöksessä N:o 2006/971/EY, (4) jäljempänä ” ’Yhteistyö’-erityisohjelma”D, kannustetaan omaksumaan tieteidenvälinen lähestymistapa tutkimusaiheisiin, jotka ovat relevantteja useamman kuin yhden seitsemännen puiteohjelman aihealueen kannalta, ja siinä määritettiin tässä yhteydessä 169 artiklan nojalla toteutettava metrologiaa koskeva aloite yhdeksi toimintaohjelmaksi, jolla yhteisö voi perustamissopimuksen 169 artiklan nojalla osallistua yhteisesti toteutettaviin kansallisiin tutkimusohjelmiin.
(4)
Metrologia on monitieteellinen tieteenala, joka on ensisijaisen tärkeä osa uudenaikaista osaamisyhteiskuntaa. Luotettavilla ja vertailtavissa olevilla mittausstandardeilla ja asianmukaisesti validoiduilla mittaus- ja testausmenetelmillä tuetaan tieteen edistymistä ja teknologista innovaatiota, ja niillä on siten merkittävä vaikutus talouteen ja elämän laatuun Euroopassa.
(5)
Jäsenvaltioiden toteuttamat yksittäiset kansalliset tutkimus- ja kehittämisohjelmat tai toimet metrologian alan tutkimuksen ja kehittämisen tukemiseksi eivät ole tällä hetkellä riittävän hyvin yhteensovitettuja Euroopan unionin tasolla, eikä niiden avulla voida koota välttämätöntä kriittistä massaa strategisen tutkimuksen ja kehittämisen aloilla.
(6)
Koska monet jäsenvaltiot haluavat omaksua yhtenäisen eurooppalaisen lähestymistavan metrologian alalla ja toimia tehokkaasti, ne ovat tehneet aloitteen perustaakseen yhteisen tutkimus- ja kehittämisohjelman ”eurooppalainen metrologian tutkimusohjelma”, jäljempänä ’EMRP’, vastatakseen Euroopan kasvaviin vaatimuksiin huipputason metrologian alalla ja etenkin uusien teknologioiden aloilla innovoinnin, tieteellisen tutkimuksen ja toimintapolitiikan tukemiseksi.
(7)
”Yhteistyö”-erityisohjelman toteuttamiseksi 11 päivänä kesäkuuta 2007 hyväksymässään työohjelmassa 2007-2008 komissio myönsi rahoitustukea metrologian alan ERA-NET Plus -järjestelmälle helpottaakseen siirtymistä ”iMERA”-nimisen ERA-NET -hankkeen ja perustamissopimuksen 169 artiklan nojalla toteutettavan metrologian alan yhteisen tutkimus- ja kehittämisohjelman välillä. Se johti EMRP:n kehittämiseen ja yhteisohjelman tärkeimpien haasteiden ja toimien määrittämiseen.
(8)
EMRP:n tavoitteena on tukea tieteellistä kehitystä ja innovaatiota tarjoamalla tarvittava oikeudellinen ja organisatorinen kehys jäsenvaltioiden väliselle metrologian tutkimusta koskevalle laaja-alaiselle eurooppalaiselle yhteistyölle millä tahansa teknologian tai teollisuuden alalla. Belgia, Tšekin tasavalta, Tanska, Saksa, Viro, Espanja, Ranska, Italia, Unkari, Alankomaat, Itävalta, Puola, Portugali, Romania, Slovenia, Slovakia, Suomi, Ruotsi ja Yhdistynyt kuningaskunta sekä Norja, Sveitsi ja Turkki, jäljempänä ’osallistuvat valtiot’, ovat sopineet koordinoivansa ja toteuttavansa yhteisesti toimia, joilla pyritään edistämään EMRP:tä. Niiden yhteisen osallistumisosuuden arvioidaan olevan vähintään 200 miljoonaa euroa, johon lisätään valmius 100 miljoonan euron vararahoitukseen ehdotettua seitsenvuotisjaksoa varten.
(9)
Tehostaakseen EMRP:n vaikutusta osallistuvat valtiot ovat antaneet suostumuksensa yhteisön osallistumiselle EMRP:hen. Yhteisön olisi osallistuttava rahoitusosuudella, joka vastaa ohjelmaan osallistuvien valtioiden rahoitusosuutta, eli enintään 200 miljoonan euron suuruisella rahoitusosuudella EMRP:n keston ajan. Koska EMRP täyttää seitsemännen puiteohjelman tieteelliset tavoitteet ja koska metrologian alan toimet ovat luonteeltaan monialaisia eivätkä liity suoranaisesti puiteohjelman kymmeneen aihealueeseen, EMRP:tä olisi tuettava yhteisesti kaikilla asianomaisilla aihealueilla.
(10)
Muita rahoitusvaihtoehtoja voivat olla muun muassa Euroopan investointipankki (EIP) ja etenkin ”Yhteistyö”-erityisohjelman liitteen III mukainen EIP:n ja komission yhdessä kehittämä riskinjakorahoitusväline.
(11)
Yhteisön rahoitustuen saamisen edellytyksenä olisi oltava rahoitussuunnitelma, joka perustuu toimivaltaisten kansallisten viranomaisten antamiin muodollisiin sitoumuksiin toteuttaa yhteisesti kansallisen tason tutkimus- ja kehittämisohjelmia ja -toimia ja osallistua EMRP:n yhteisen toteutuksen rahoitukseen.
(12)
Kansallisten tutkimusohjelmien yhteinen toteuttaminen edellyttää ”Yhteistyö”-erityisohjelmassa tarkoitetun erityisen täytäntöönpanorakenteen perustamista tai olemassaoloa. Osallistuvat valtiot ovat sopineet tällaisesta erityisestä täytäntöönpanorakenteesta EMRP:n toteuttamiseksi. Erityisen täytäntöönpanorakenteen olisi toimittava yhteisön rahoitusosuuden saajana, jonka olisi varmistettava EMRP:n tehokas täytäntöönpano.
(13)
Yhteisön rahoitusosuuden edellytyksenä pitäisi olla, että osallistuvat valtiot tekevät tarvittavat rahoitussitoumukset ja maksavat rahoitusosuutensa.
(14)
Yhteinen tutkimuskeskus on komission yksikkö, jonka laitoksilla on kuitenkin tutkimusvalmiuksia, jotka ovat EMRP:n kannalta merkittäviä ja joita pitäisi hyödyntää ohjelman täytäntöönpanossa. Siksi on asianmukaista määrittää Yhteisen tutkimuskeskuksen asema sen osallistumis- ja rahoituskelpoisuuden ja EMRP:n hallinnointiin osallistumisen kannalta.
(15)
Yhteisön rahoitusosuuden maksamisen edellytyksenä olisi oltava, että Euroopan yhteisöä edustavan komission ja erityisen täytäntöönpanorakenteen välillä tehdään yleinen sopimus, johon sisältyvät yksityiskohtaiset säännöt yhteisön rahoitusosuuden käytöstä. Tämän yleisen sopimuksen olisi sisällettävä määräykset, joilla varmistetaan, että yhteisön taloudelliset edut turvataan.
(16)
Yhteisön rahoitusosuudesta kertyvät korot olisi katsottava käyttötarkoitukseensa sidotuksi tuloksi Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (5), jäljempänä ’varainhoitoasetus’, 18 artiklan 2 kohdan mukaisesti. Komission olisi voitava lisätä tässä päätöksessä säädettyä yhteisön enimmäisrahoitusosuutta vastaavalla määrällä.
(17)
Jos EMRP:tä ei ole pantu täytäntöön tai sen täytäntöönpano on riittämätöntä, osittaista tai myöhässä tai jos osallistuvat valtiot eivät maksa osuuttaan tai maksavat sen osittain tai myöhässä, yhteisöllä olisi oltava oikeus rahoitusosuutensa pienentämiseen taikka rahoituksen keskeyttämiseen tai lopettamiseen ehdoilla, jotka vahvistetaan yhteisön ja erityisen täytäntöönpanorakenteen välillä tehtävässä yleisessä sopimuksessa.
(18)
Jotta EMRP:n toteutus olisi tehokasta, rahoitustukea olisi annettava EMRP:n hankkeisiin, jotka valitaan keskustasolla erityisen täytäntöönpanorakenteen vastuulla ehdotuspyyntöjen perusteella. Tällaisen rahoitustuen ja sen maksamisen olisi oltava avointa ja tehokasta.
(19)
Riippumattomien asiantuntijoiden olisi arvioitava ehdotukset keskitetysti erityisen täytäntöönpanorakenteen johdolla. Erityisen täytäntöönpanorakenteen olisi hyväksyttävä ehdotusten paremmuusjärjestys, jonka olisi oltava sitova yhteisön rahoitusosuuden ja EMRP:n hankkeille varattavan kansallisen rahoituksen osalta.
(20)
Varainhoitoasetuksen ja Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 (6), jäljempänä ’soveltamissäännöt’, mukaisesti yhteisön rahoitusosuutta olisi hallinnoitava välillisellä keskitetyllä hallinnoinnilla varainhoitoasetuksen 54 artiklan 2 kohdan c alakohdan ja 56 artiklan sekä soveltamissääntöjen 35 artiklan, 38 artiklan 2 kohdan ja 41 artiklan mukaisesti.
(21)
Minkä tahansa jäsenvaltion ja seitsemänteen puiteohjelmaan assosioituneen maan olisi voitava liittyä EMRP:hen.
(22)
Seitsemännen puiteohjelman tavoitteiden mukaisesti minkä tahansa muun maan olisi voitava osallistua EMRP:hen, jos osallistumisesta määrätään asiaan sovellettavassa kansainvälisessä sopimuksessa ja jos sekä yhteisön puolesta toimiva komissio että osallistuvat jäsenvaltiot hyväksyvät osallistumisen. Seitsemännen puiteohjelman mukaisesti ja tässä päätöksessä vahvistetuin säännöin ja edellytyksin yhteisöllä olisi oltava oikeus sopia sen EMRP:tä koskevan rahoitusosuuden ehdoista tällaisten muiden maiden osallistumisen osalta.
(23)
Olisi toteutettava asianmukaiset toimenpiteet väärinkäytösten ja petosten estämiseksi sekä ryhdyttävä tarvittaessa toimiin menetettyjen, aiheettomasti maksettujen tai väärin käytettyjen varojen perimiseksi takaisin Euroopan yhteisöjen taloudellisten etujen suojaamisesta 18 päivänä joulukuuta 1995 annetun neuvoston asetuksen (EY, Euratom) N:o 2988/95 (7), komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi 11 päivänä marraskuuta 1996 annetun neuvoston asetuksen (Euratom, EY) N:o 2185/96 (8) ja Euroopan petostentorjuntaviraston (OLAF) tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/1999 (9) mukaisesti.
(24)
On olennaisen tärkeää, että EMRP:ssä toteutetut tutkimustoimet ovat eettisten perusperiaatteiden mukaisia, Euroopan unionista tehdyn sopimuksen 6 artiklan ja Euroopan unionin perusoikeuskirjan mukaiset periaatteet mukaan luettuina, ja että niissä noudatetaan naisten ja miesten tasa-arvon ja sen valtavirtaistamisen periaatteita.
(25)
Komission olisi tehtävä väliarviointi, jossa arvioidaan EMRP:n täytäntöönpanon laatua ja tehokkuutta sekä edistymistä tavoitteiden saavuttamisessa, sekä loppuarviointi.
(26)
Erityisen täytäntöönpanorakenteen olisi kannustettava EMRP:hen valittujen hankkeiden osallistujia tiedottamaan tuloksista ja levittämään niitä ja saattamaan tämän tiedon julkisesti saataville,
OVAT TEHNEET TÄMÄN PÄÄTÖKSEN:
1 artikla
Yhteisön rahoitusosuus
1. Yhteisö suorittaa rahoitusosuuden ”eurooppalaiseen metrologian tutkimusohjelmaan”, jäljempänä ’EMRP’, jonka toteuttavat yhteisesti Belgia, Tšekin tasavalta, Tanska, Saksa, Viro, Espanja, Ranska, Italia, Unkari, Alankomaat, Itävalta, Puola, Portugali, Romania, Slovenia, Slovakia, Suomi, Ruotsi ja Yhdistynyt kuningaskunta sekä Norja, Sveitsi ja Turkki, jäljempänä ’osallistuvat valtiot’.
2. Yhteisö maksaa osallistuvien valtioiden rahoitusosuutta vastaavan rahoitusosuuden, kuitenkin enintään 200 miljoonaa euroa, joka maksetaan Euroopan unionin yleisen talousarvion määrärahoista seitsemännen puiteohjelman keston ajaksi tämän päätöksen erottamattoman osan muodostavissa liitteissä I ja II vahvistettujen periaatteiden mukaisesti.
3. Yhteisön rahoitusosuus suoritetaan yhteisesti niistä talousarviomäärärahoista, jotka on osoitettu kaikille asianomaisille aihealueille ”Yhteistyö”-erityisohjelmassa.
2 artikla
Yhteisön rahoitusosuuden edellytykset
Yhteisön rahoitusosuuden edellytykset ovat seuraavat:
a)
osallistuvat valtiot osoittavat, että liitteessä I kuvattu EMRP on tosiasiallisesti perustettu;
b)
perustetaan virallisesti erityinen täytäntöönpanorakenne, jolla on oikeushenkilöllisyys ja joka vastaa EMRP:n täytäntöönpanosta ja yhteisön rahoitusosuuden vastaanottamisesta, jakamisesta ja valvonnasta välillisellä keskitetyllä hallinnoinnilla varainhoitoasetuksen 54 artiklan 2 kohdan c alakohdan ja 56 artiklan sekä soveltamissääntöjen 35 artiklan, 38 artiklan 2 kohdan ja 41 artiklan mukaisesti;
c)
EMRP:lle vahvistetaan asianmukainen ja tehokas hallintomalli liitteen II mukaisesti;
d)
erityinen täytäntöönpanorakenne toteuttaa tehokkaasti liitteessä I kuvatut EMRP:n toimet, ehdotuspyyntöjen järjestäminen mukaan lukien;
e)
kukin osallistuva valtio sitoutuu osallistumaan EMRP:n rahoittamiseen ja lisäämään rahoitusosuutensa määrää 50 prosentin vararahoituksella ollakseen valmistautunut osallistujiensa hyvään menestykseen EMRP:n hankkeissa sekä maksaa rahoitusosuuden tosiasiallisesti edunsaajille;
f)
yhteisön valtiontukisääntöjä, erityisesti yhteisön puitteissa tutkimus- ja kehittämistyöhön sekä innovaatiotoimintaan myönnettävälle valtiontuelle vahvistettuja sääntöjä (10) noudatetaan;
g)
varmistetaan korkea tieteellinen taso ja eettisten periaatteiden noudattaminen seitsemännen puiteohjelman yleisperiaatteiden mukaisesti, noudatetaan naisten ja miesten tasa-arvon ja sen valtavirtaistamisen periaatteita ja turvataan kestävä kehitys;
h)
EMRP:ssä toteutetuista toimista johtuvia teollis- ja tekijänoikeuksia koskevat säännökset muotoillaan ja osallistuvien maiden kansallisella tasolla toteuttamien tutkimus- ja kehittämisohjelmien ja -toimien täytäntöönpano ja koordinointi hoidetaan siten, että niillä pyritään edistämään osaamisen syntymistä ja tukemaan tällaisen osaamisen laajaa käyttöä ja jakamista. Omaksuttavan lähestymistavan on oltava säännöistä, jotka koskevat yritysten, tutkimuskeskusten ja korkeakoulujen osallistumista seitsemännen puiteohjelman toimiin sekä tutkimustulosten levittämistä (2007-2013), 18 päivänä joulukuuta 2006 annetussa Euroopan parlamentin ja neuvoston asetuksessa N:o 1906/2006 (11) annettujen osallistumissääntöjen mukainen, jäljempänä ’seitsemännen puiteohjelman osallistumissäännöt’.
3 artikla
EMRP:n toimet
1. EMRP:n keskeisenä tehtävänä on antaa rahoitusta useiden kumppanien muodostamille monikansallisille EMRP:n hankkeille, joissa toteutetaan tutkimukseen, teknologiseen kehittämiseen, koulutukseen ja tulosten levittämiseen liittyviä toimia, jäljempänä ’EMRP-hankkeet’. Koska metrologian alan valmiudet ovat keskittyneet, EMRP-hankkeiden ydinosan toteutuksesta vastaavat osallistuvien valtioiden kansalliset metrologialaitokset ja nimetyt laitokset (eli tietyistä kansallisten metrologialaitosten toimialaan kuulumattomista kansallisista standardeista ja niihin liittyvistä palveluista vastaavat asiantuntijalaitokset).
2. Metrologian alan valmiuksien lisäämiseksi ja monipuolistamiseksi EMRP:stä rahoitetaan myös eri tutkija-apurahoja, joilla täydennetään EMRP-hankkeita.
3. EMRP-hankkeet valitaan ja tutkija-apurahat myönnetään ehdotuspyyntöjen pohjalta, joissa noudatetaan varainhoitoasetuksen 112 artiklan 1 kohdassa tarkoitettuja tasa-arvoisen kohtelun, avoimuuden, riippumattoman arvioinnin, yhteisrahoituksen, voittoa tavoittelemattoman rahoituksen ja taannehtivuuskiellon periaatteita, joista säädetään tämän päätöksen liitteessä I.
4. EMRP-hankkeita ja tutkija-apurahoja koskevien keskeisten arviointiperusteiden on vastattava soveltuvin osin seitsemännen puiteohjelman osallistumissääntöjen 15 artiklan 1 kohdan a ja b alakohdissa esitettyjä arviointiperusteita. Ehdotuspyynnössä on ilmoitettava keskeiset arviointiperusteet. Lisäperusteita voidaan ottaa käyttöön edellyttäen, että ne julkaistaan ehdotuspyynnössä, ne ovat syrjimättömiä, eivätkä ne syrjäytä keskeisiä arviointiperusteita.
5. Lisätietoa EMRP:n toimien täytäntöönpanosta annetaan liitteessä I.
4 artikla
Yhteisen tutkimuskeskuksen asema
1. Komission Yhteinen tutkimuskeskus on oikeutettu osallistumaan EMRP:hen ja saamaan siltä rahoitusta osallistuvien valtioiden kansallisten metrologialaitosten ehtoja vastaavin ehdoin.
2. Yhteisen tutkimuskeskuksen omia varoja, jotka eivät sisälly EMRP:n rahoitukseen, ei katsota yhteisön rahoitusosuudeksi 1 artiklaa sovellettaessa.
3. Yhteisen tutkimuskeskuksen metrologiasta vastaava laitos, joka on komission yksikkö ja joka toimii yhteisön lukuun, on oikeutettu osallistumaan EMRP:n täytäntöönpanoon erityisen täytäntöönpanorakenteen puitteissa tarkkailijana ilman äänestysoikeuksia.
5 artikla
Yhteisön ja erityisen täytäntöönpanorakenteen väliset sopimukset
Varojen hallintaa ja valvontaa koskevat yksityiskohtaiset järjestelyt ja yhteisöjen taloudellisten etujen suojaaminen vahvistetaan yhteisön puolesta toimivan komission ja erityisen täytäntöönpanorakenteen välisellä yleisellä sopimuksella ja vuotuisilla rahoitussopimuksilla.
Yleisen sopimuksen on sisällettävä etenkin seuraavat ehdot:
1)
tehtävien määrittely;
2)
tehtävien toteuttamista koskevat ehdot ja yksityiskohtaiset järjestelyt sekä riittävät säännökset vastuualueiden rajaamisesta ja tarkastusten järjestämisestä;
3)
säännöt siitä, miten tehtävien toteuttamisesta raportoidaan komissiolle;
4)
tehtävien lopettamisedellytykset;
5)
komission suorittamaa valvontaa koskevat yksityiskohtaiset järjestelyt;
6)
erillisten pankkitilien ja kerääntyneiden korkojen käyttöä koskevat ehdot;
7)
määräykset, joilla varmistetaan yhteisön toiminnan näkyvyys suhteessa erityisen täytäntöönpanorakenteen muihin toimintoihin;
8)
sitoumus varainhoitoasetuksen 52 artiklan 2 kohdassa tarkoitettujen eturistiriitojen välttämisestä;
9)
edellä 2 artiklassa tarkoitettuja EMRP:ssä toteutetuista toimista johtuvia teollis- ja tekijänoikeuksia koskevat määräykset;
10)
luettelo kriteereistä, joita käytetään väli- ja loppuarvioinneissa, mukaan lukien 13 artiklassa tarkoitetut arvioinnit.
6 artikla
Yhteisön rahoitusosuudesta kertyvät korot
EMRP:lle osoitetusta yhteisön rahoitusosuudesta kertyvät korot katsotaan käyttötarkoitukseensa sidotuksi tuloksi varainhoitoasetuksen 18 artiklan 2 kohdan mukaisesti. Komissio voi lisätä tämän päätöksen 1 artiklan 2 kohdassa tarkoitettua yhteisön enimmäisrahoitusosuutta vastaavalla määrällä.
7 artikla
Yhteisön rahoitusosuuden pienentäminen ja rahoituksen keskeyttäminen tai lopettaminen
Jos EMRP:tä ei panna täytäntöön tai jos sen täytäntöönpano on riittämätöntä, osittaista tai myöhässä, yhteisö voi pienentää rahoitusosuuttaan taikka keskeyttää tai lopettaa rahoituksen EMRP:n tosiasiallisen täytäntöönpanon mukaisesti.
Jos osallistuvat valtiot eivät maksa osuuttaan EMRP:n rahoituksesta tai maksavat sen osittain tai myöhässä, yhteisö voi pienentää rahoitusosuuttaan osallistuvien valtioiden tosiasiallisesti myöntämän julkisen rahoituksen mukaan komission ja erityisen täytäntöönpanorakenteen välillä tehtävän yleisen sopimuksen ehtojen mukaisesti.
8 artikla
Yhteisön taloudellisten etujen suojaaminen osallistuvissa valtioissa
Osallistuvien valtioiden on toteutettava EMRP:n täytäntöönpanossa kaikki lainsäädännölliset, säädännäiset, hallinnolliset tai muut toimenpiteet, jotka ovat tarpeen yhteisöjen etujen suojaamiseksi. Erityisesti osallistuvien valtioiden on toteutettava tarpeelliset toimenpiteet sen varmistamiseksi, että yhteisölle kuuluvat rahamäärät peritään takaisin täysimääräisinä varainhoitoasetuksen 54 artiklan 2 kohdan c alakohdan ja soveltamissääntöjen 38 artiklan 2 kohdan mukaisesti.
9 artikla
Tilintarkastustuomioistuimen harjoittama valvonta
Komissio ja tilintarkastustuomioistuin ovat oikeutettuja virkamiestensä tai toimihenkilöidensä välityksellä tekemään tarkistuksia, jotka ovat tarpeen yhteisön varojen moitteettoman hallinnoinnin varmistamiseksi ja yhteisöjen taloudellisten etujen suojaamiseksi petoksilta ja väärinkäytöksiltä. Tätä varten osallistuvien valtioiden ja/tai erityisen täytäntöönpanorakenteen on annettava aikanaan kaikki asiaan liittyvät asiakirjat komission ja tilintarkastustuomioistuimen käyttöön.
10 artikla
Tietojen toimittaminen
Komission on toimitettava kaikki tarvittavat tiedot Euroopan parlamentille, neuvostolle ja tilintarkastustuomioistuimelle. Osallistuvia valtioita on pyydettävä toimittamaan komissiolle erityisen täytäntöönpanorakenteen välityksellä kaikki erityisen täytäntöönpanorakenteen varainhoitoa koskevat Euroopan parlamentin, neuvoston ja tilintarkastustuomioistuimen vaatimat lisätiedot, jotka ovat 13 artiklassa esitettyjen yleisten raportointivaatimusten mukaisia.
11 artikla
Muiden jäsenvaltioiden ja assosioituneiden maiden osallistuminen
Mikä tahansa jäsenvaltio tai seitsemänteen puiteohjelmaan assosioitunut valtio on oikeutettu liittymään EMRP:hen tämän päätöksen 2 artiklan e ja f alakohdissa esitettyjen perusteiden mukaisesti, jolloin niitä on kohdeltava osallistuvana valtiona.
12 artikla
Kolmansien maiden osallistuminen
Osallistuvat valtiot ja komissio voivat hyväksyä minkä tahansa muun maan osallistumisen 2 artiklan e kohdassa esitettyjen perusteiden pohjalta edellyttäen, että osallistumisesta määrätään asiaan sovellettavassa kansainvälisessä sopimuksessa. Niiden on määritettävä, millä edellytyksin tällaisiin maihin sijoittautuneet oikeushenkilöt ja tällaisissa maissa asuvat yksittäiset henkilöt ovat oikeutettuja saamaan rahoitusta EMRP:stä.
13 artikla
Vuosikertomus ja arviointi
Euroopan parlamentille ja neuvostolle perustamissopimuksen 173 artiklan nojalla esitettävään seitsemännen puiteohjelman vuosikertomukseen sisällytetään EMRP:n toimia koskeva kertomus.
Komissio tekee kolme vuotta EMRP:n alkamisen jälkeen EMRP:stä väliarvioinnin. Tämä arviointi kattaa edistymisen liitteessä I esitettyjen tavoitteiden saavuttamisessa ja EMRP:tä koskevat suositukset soveltuvimmista tavoista, joilla voidaan edistää edelleen yhdentymistä ja täytäntöönpanon laatua ja tehokkuutta, tieteellinen, hallinnollinen ja taloudellinen yhdentyminen mukaan luettuina, sekä arvion siitä, onko osallistuvien valtioiden rahoitusosuus asianmukainen, kun pidetään mielessä niiden kansallisten tutkimusyhteisöjen mahdollinen kysyntä.
Komissio toimittaa Euroopan parlamentille ja neuvostolle arviointipäätelmät sekä niihin liittyvät huomautukset ja tarvittaessa ehdotuksensa tämän päätöksen muuttamiseksi.
Kun yhteisön osallistuminen EMRP:hen päättyy, kuitenkin viimeistään vuonna 2017, komissio tekee riippumattoman asiantuntijaryhmän avustamana EMRP:n yleisiä, erityisiä ja toiminnallisia tavoitteita koskevan loppuarvioinnin.
Asiantuntijaryhmä pohjaa arvionsa muun muassa seuraaviin tekijöihin:
a)
hankkeiden ja myönnettyjen apurahojen tieteellisen huippuosaamisen taso, jota mitataan julkaisujen ja patenttien määrällä sekä muilla tieteellisen tuotannon indikaattoreilla;
b)
ulkopuolisten tutkijoiden ja tutkimuslaitosten osallistuminen ohjelmaan;
c)
jäsenvaltioiden ja sellaisten seitsemänteen puiteohjelmaan assosioituneiden maiden metrologian alan valmiuksien lisääntyminen, joiden metrologiaohjelmat ovat kehittämisen alkuvaiheessa;
d)
koulutustoimien määrä ja laatu;
e)
metrologian alan viestintään ja tulosten levittämiseen liittyvien toimien määrä ja laatu.
Loppuarvioinnin tulokset esitetään Euroopan parlamentille ja neuvostolle.
14 artikla
Voimaantulo
Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
15 artikla
Osoitus
Tämä päätös on osoitettu kaikille jäsenvaltioille.
Tehty Strasbourgissa 16 päivänä syyskuuta 2009.

Labels: 7
2
15
16